বিশ্বকবি রবীন্দনাথ ঠাকুর বলেছেন, তেরো-চৌদ্দ বছর বয়সের বালকদের নিয়ে সমস্যার অন্ত নাই। যে কিশোরদের নিয়ে আমরা নতুন স্বপ্ন দেখব, যে তরুণদের নিয়ে আমরা আশায় বুক বাঁধব, সেই কিশোররা নানা রকম অপরাধে জড়িয়ে পড়ছে। যে পরিবারে এখন একটি-দুটি কিশোর-তরুণ আছে, সেই পরিবারের পিতা-মাতা বেশিরভাগ সময় সন্তানকে নিয়ে নানা শঙ্কায় দিন কাটাচ্ছেন। প্রতিদিনের সংবাদপত্রের পাতায় কিশোরদের নানা রকম অপরাধপ্রবণতার খবর প্রকাশিত হচ্ছে। আবার কিশোর অপরাধের ধরনও পাল্টাচ্ছে। নানা ধরনের ভয়াবহ সব অপরাধ সংঘটিত হতে দেখছি অনেক কিশোরের দ্বারা। অথচ কত কষ্ট করে একজন পিতা-মাতা তার সন্তানকে শিশুবয়স থেকে সযত্নে লালন-পালন করেন। সেই সন্তানকে ঘিরে প্রত্যেক বাবা-মায়ের সুন্দর সুন্দর স্বপ্ন থাকে। বাবা-মায়ের সেসব স্বপ্ন কোনো কোনো সন্তান কিশোর বয়সেই ভেঙে দিচ্ছে। নানা অপরাধে তারা জড়িয়ে পড়ছে, নেশায় আক্রান্ত হচ্ছে, জেলে যাচ্ছে। এক কিশোর বন্ধু আরেক কিশোর বন্ধুকে খুন করছে। একটি সম্ভাবনাময় জীবন জেলখানার চার দেয়ালে বন্দি হয়ে পড়ছে সারা জীবনের জন্য। লজ্জায়, ঘৃণায় সমাজে মুখ দেখাতে পারছেন না সেই বিপথগামী সন্তানের বাবা-মা। এ কেমন সর্বনাশা সময় এলো? কেন এমন হচ্ছে? কেন এমন হয়?